钦定古今图书集成/方舆汇编/职方典/第1148卷 > 《寒食赴大石山》刘侃
## 钦定古今图书集成/方舆汇编/职方典/第1148卷 > 《寒食赴大石山》刘侃

鸡鸣促栉沐，起视旦若何。摄衣履岖嵚，北望青山阿。
青山路不极，绿水春复波。经行历九折，迢递盼重河。
宿草怅已萋，况此丘中柯。并插理荒秽，日夕忘蹉跎。
粤昔高堂寝，懽燕亦何多。一朝归山丘，相与泣松萝。
悠悠天壤间，欻如隙骥过。白日已西没，谁挽鲁阳戈。
恋此伤我心，怆然歌《蓼莪》。歌尽何所见，云山空嵯峨。